પુસ્તકની કેટલીક વાતો અત્યંત આશ્ચર્યજનક આપી જાય, જેમ કે જગતનું પેટ ભરવા નીકળેલા વિજ્ઞાની નિકોલાઈ વાવિલોવનું ભૂખમરાથી થયેલું મૃત્યુ, રાઈફલમેનમાંથી આજે મેજર જનરલના હોદ્દા સુધી પહોંચેલા એકલે હાથે ૩૦૦ ચીની સૈનિકોને ૭૨ કલાક લડત આપનાર અને ૧૯૬૨ના યુદ્ધમાં વીરગતી પામ્યા હોવા છતાં આજેય સરહદે ચોકી કરતા આપણા વીર યોદ્ધા જસવંતસિંહની વાત હોય, એ સંતાનો અને પરિવારને બચાવવા સિંહ-દીપડાને ભારે પડતી ગીરની માતાઓ અને દીકરીઓની સચ્ચાઈ હોય કે પહેલા વિશ્વયુદ્ધમાં બ્રિટન વતી લડેલા અને જર્મન વાયુસેનામાં હાહકાર મચાવનાર ભારતીય ફાઈટર વિમાનચાલક ઇન્દ્રલાલ રોયની વાત હોય, ૬૯ દિવસ પેટાળમાં પૂરાઈ રહેલા ખાણ કામદારોના પાતાળપ્રવેશ અને મુક્તિની દિલધડક હકીકતનું બયાન હોય કે પોતાનો જ હાથ કાપીને જીવાદોરી લંબાવનારા અનોખા યોદ્ધાની કહાની હોય, અહીં પ્રસ્તુત થયેલી એકે એક કથા ફક્ત વાર્તા કે જાણકારી ન બનતા પ્રસ્તુતિની વિશેષતા રૂપે માહિતી કે ઘટનાની સચ્ચાઈ સાથે સાથે વાચકને એ વિશેની હ્રદયંગમ અનુભૂતિ પણ આપે છે.